KOMMISSIONENS GENNEMFØRELSESFORORDNING (EU) Nr. 233/2012
af 16. marts 2012
om gennemførelse af Europa-Parlamentets og Rådets forordning (EF) nr. 999/2001 for så vidt angår godkendelse af Danmarks ændrede nationale scrapiebekæmpelsesprogram
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 999/2001 af 22. maj 2001 om fastsættelse af regler for forebyggelse af, kontrol med og udryddelse af visse transmissible spongiforme encephalopatier (1), særlig bilag VIII, kapitel A, del I, litra b), nr. iii), og
ud fra følgende betragtninger:
(1)
Ved forordning (EF) nr. 999/2001 er der fastsat regler for forebyggelse af, kontrol med og udryddelse af transmissible spongiforme encephalopatier hos dyr. Forordningen foreskriver, at medlemsstaternes nationale scrapiebekæmpelsesprogrammer kan godkendes, hvis de opfylder visse kriterier som fastsat i forordningen.
(2)
Ved Kommissionens forordning (EF) nr. 546/2006 af 31. marts 2006 om gennemførelse af Europa-Parlamentets og Rådets forordning (EF) nr. 999/2001 for så vidt angår nationale scrapiebekæmpelsesprogrammer og supplerende garantier, om dispensation fra visse krav i beslutning 2003/100/EF og om ophævelse af forordning (EF) nr. 1874/2003 (2) godkendtes bl.a. Danmarks nationale scrapiebekæmpelsesprogram, ligesom der fastlagdes supplerende garantier vedrørende bedrifter og officielle begrænsninger for flytning af får og geder under visse betingelser.
(3)
Den 25. november 2011 forelagde Danmark et ændret nationalt scrapiebekæmpelsesprogram for Kommissionen til godkendelse; programmet opfylder de i forordning (EF) nr. 999/2001 fastsatte kriterier. Siden 2003 er alle selvdøde og aflivede får og geder på over 18 måneder blevet undersøgt for scrapie i Danmark, uden at der er konstateret nogen tilfælde af klassisk scrapie. Formålet med ændringen af Danmarks nationale scrapiebekæmpelsesprogram er derfor at reducere antallet af årlige test fra den nuværende omfattende testning af alle selvdøde og aflivede får og geder på over 18 måneder til det minimumsantal, der er obligatorisk i henhold til forordning (EF) nr. 999/2001.
(4)
På baggrund af den nuværende gunstige epidemiologiske situation i Danmark bør denne medlemsstats ændrede nationale scrapiebekæmpelsesprogram godkendes.
(5)
Det ændrede nationale scrapiebekæmpelsesprogram vil ikke få nogen indvirkning på samhandelen, da de i forordning (EF) nr. 546/2006 fastsatte supplerende garantier og officielle begrænsninger for flytning forbliver uændrede. Nærværende forordning bør derfor finde anvendelse snarest muligt.
(6)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE FORORDNING:
Artikel 1
Det ændrede nationale scrapiebekæmpelsesprogram, som Danmark forelagde for Kommissionen den 25. november 2011, godkendes.
Artikel 2
Denne forordning træder i kraft dagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 16. marts 2012.